CELEX: 32018D0874
Language: sl
Date: 2018-06-14 00:00:00
Title: Izvedbeni sklep Komisije (EU) 2018/874 z dne 14. junija 2018 o ugotovitvi, da začasna opustitev preferencialnih carin v skladu s členom 15 Uredbe (EU) št. 20/2013 ni primerna za uvoz banan s poreklom iz Nikaragve

15.6.2018   
            
            
               SL
            
            
               Uradni list Evropske unije
            
            
               L 152/58
            
         IZVEDBENI SKLEP KOMISIJE (EU) 2018/874
   z dne 14. junija 2018
   o ugotovitvi, da začasna opustitev preferencialnih carin v skladu s členom 15 Uredbe (EU) št. 20/2013 ni primerna za uvoz banan s poreklom iz Nikaragve
   EVROPSKA KOMISIJA JE –
   ob upoštevanju Pogodbe o Evropski uniji in Pogodbe o delovanju Evropske unije,
   ob upoštevanju Uredbe (EU) št. 20/2013 Evropskega parlamenta in Sveta z dne 15. januarja 2013 o izvajanju dvostranske zaščitne klavzule in stabilizacijskega mehanizma za banane iz Sporazuma o pridružitvi med Evropsko unijo in njenimi državami članicami na eni strani ter Srednjo Ameriko na drugi strani (1), ter zlasti člena 15(2) Uredbe,
   ob upoštevanju naslednjega:
   
               (1)
            
            
               Stabilizacijski mehanizem za banane je bil uveden s Sporazumom o pridružitvi med Evropsko unijo in njenimi državami članicami na eni strani ter Srednjo Ameriko na drugi strani (2) (v nadaljnjem besedilu: Sporazum) in se je v državah Srednje Amerike začel začasno uporabljati leta 2013, v Nikaragvi pa 1. avgusta 2013.
            
         
               (2)
            
            
               Na podlagi tega stabilizacijskega mehanizma, kakor se izvaja z Uredbo (EU) št. 20/2013, po tem, ko je presežen določen sprožitveni obseg uvoza svežih banan (tarifna številka 0803 00 19 kombinirane nomenklature Evropske unije z dne 1. januarja 2012) iz ene od zadevnih držav, lahko Komisija z izvedbenim aktom, ki se sprejme v skladu z nujnim postopkom iz člena 14(4) Uredbe (EU) št. 20/2013, začasno opusti preferencialne carine, ki se uporabljajo za uvoz svežih banan iz navedene države, ali določi, da takšna opustitev ni primerna.
            
         
               (3)
            
            
               Uvoz svežih banan s poreklom iz Nikaragve v Unijo je 10. aprila 2018 presegel mejno vrednost 14 000 ton, ki je opredeljena v Sporazumu.
            
         
               (4)
            
            
               V zvezi s tem je Komisija v skladu s členom 15(3) Uredbe (EU) št. 20/2013 upoštevala učinek zadevnega uvoza na razmere na trgu Unije za banane, da bi ugotovila, ali bi bilo treba preferencialne carine opustiti. Komisija je preučila učinek zadevnega uvoza na raven cen v Uniji, razvoj uvoza iz drugih virov ter celotno stabilnost trga Unije za sveže banane.
            
         
               (5)
            
            
               Ko je bila presežena mejna vrednost za leto 2018, je uvoz svežih banan iz Nikaragve predstavljal le 1,2 % uvoza svežih banan v Unijo, za katerega je veljal stabilizacijski mehanizem za banane. Poleg tega uvoz iz Nikaragve predstavlja 1,0 % skupnega uvoza svežih banan v Unijo.
            
         
               (6)
            
            
               Uvoz iz velikih držav izvoznic, s katerimi je EU prav tako sklenila sporazume o prosti trgovini, zlasti iz Kolumbije, Ekvadorja in Kostarike, je znašal 17,8 %, 23,4 % oziroma 22,2 % njihove mejne vrednosti. „Neporabljene“ količine v okviru stabilizacijskega mehanizma (približno 4,8 milijona ton) so doslej znatno večje kot skupni uvoz iz Nikaragve (14 787 ton).
            
         
               (7)
            
            
               Uvozna cena iz Nikaragve za prva dva meseca leta 2018 je bila v povprečju 488 EUR/tono, kar je za 26 % manj od povprečnih cen ostalega uvoza svežih banan v Unijo.
            
         
               (8)
            
            
               Kljub nizkim cenam banan, uvoženih iz Nikaragve, povprečna veleprodajna cena banan na trgu Unije marca 2018 ni beležila upada in je ostala visoka. Dejansko je povprečna veleprodajna cena banan (katerega koli porekla) marca 2018 znašala 1 094 EUR/tono, kar je za 11 % višje kot ustrezna cena marca 2017 (977 EUR/tono). Poleg tega je povprečna veleprodajna cena banan, proizvedenih v Uniji, marca 2018 znašala 1 006 EUR/tono, kar je primerljivo z ravnjo iz marca 2017 (996 EUR/tono).
            
         
               (9)
            
            
               Poleg tega v tej fazi nič ne kaže, da bi bila stabilnost trga Unije ogrožena zaradi uvoza svežih banan iz Nikaragve, ki presega opredeljeni letni sprožitveni obseg uvoza, ali da bi ta imel pomemben vpliv na položaj proizvajalcev v Uniji.
            
         
               (10)
            
            
               Aprila 2018 tudi ni bilo nobenih znakov tveganja za resno poslabšanje na trgu Unije ali resno poslabšanje gospodarskega položaja v najbolj oddaljenih regijah Unije.
            
         
               (11)
            
            
               Zato se začasna opustitev preferencialnih carin za uvoz banan s poreklom iz Nikaragve v tej fazi ne zdi primerna.
            
         
               (12)
            
            
               Treba je opozoriti, da je uvoz iz Nikaragve v letu 2017 presegel prag 2. maja in da je konec leta 2017 dosegel raven 50 000 ton. Vendar je Komisija v svoji naknadni analizi ugotovila, da ne ta uvoz ne uvoz iz drugih držav, za katere se uporablja stabilizacijski mehanizem, ni povzročil motenj na trgu Unije.
            
         
               (13)
            
            
               Glede na to, da je bil letni sprožitveni obseg presežen že aprila, in čeprav je skupni uvoz iz Nikaragve na trg Unije majhen, bo Komisija še naprej spremljala to področje in lahko sprejme ukrepe, če bo to potrebno –
            
         SPREJELA NASLEDNJI SKLEP:
   Člen 1
   Začasna opustitev preferencialnih carin za uvoz svežih banan, uvrščenih pod tarifno številko 0803 00 19 kombinirane nomenklature Evropske unije ter s poreklom iz Nikaragve, ni primerna.
   Člen 2
   Ta sklep začne veljati na dan objave v Uradnem listu Evropske unije.
   
      V Bruslju, 14. junija 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 17, 19.1.2013, str. 13.
   
      (2)  UL L 346, 15.12.2012, str. 1.